《南岩留宿分韵落字》
宋代·戴表元

游观值暄秋，饮狎得嘉客。
嵌岩复在眼，徘徊忘还郭。
款款坐向疲，喧喧笑多谑。
短檐近见出，窦乳时闻落。
防暗燎蒸薪，惊虚摇喜铎。
僮憨榻露处，僧驯茗频瀹。
竟隐谅未能，羡彼高楼雀。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》